Conducerea Primăriei Comunei Hodoșa a atribuit, în data de 14 martie 2024, societății Drumserv SA Târgu Mureș, un contract în valoare de 7.344.329 de lei, fără TVA, pentru execuția lucrărilor aferente obiectivului de investiție "Îmbunătățirea infrastructurii rutiere din comuna Hodoșa, județul Mureș", informează www.licitatiapublica.ro.
Proiectul este finanțat prin Programul Național de Investiții "Anghel Saligny" și prevede asfaltarea a 3.333 de metri de drum din localitățile Hodoșa, Ihod, Isla și Simbriaș.
"În prezent, străzile se află într-o stare tehnică neadecvată desfășurării traficului rutier și pietonal în condiții de siguranță și confort. Sistemul rutier este alcătuit dintr-o pietruire primară, lățimea amenajată nu este suficientă. Apele pluviale sunt evacuate în mod gravitațional, prin șanțuri de pământ deteriorate/ colmatate", se menționează în Proiectul Tehnic de Execuție, document aprobat de către Barabási Ottó, primarul comunei Hodoșa.
Durata contractului va fi de 14 luni.
(Redacția / Foto: https://www.freepik.com/ )